# Pacte del Majestic

Es coneix com a Pacte del Majestic l'acord que el 1996 va tenir lloc a l'Hotel Majestic entre Convergència i Unió i el Partit Popular segons el qual el partit de Jordi Pujol donava suport a la investidura de José María Aznar com a president del govern d'Espanya a canvi de millores en l'autonomia catalana, la supressió del servei militar i del suport del PP a CiU a Catalunya.
El pacte era el resultat de dos mesos de negociacions on va tenir un paper clau el sopar del 28 d'abril a l'Hotel Majestic del Passeig de Gràcia de Barcelona. Com a resultat d'aquest pacte Convergència i Unió prenia el compromís de donar suport a la investidura d'Aznar com a president i s'acordava el desenvolupament del finançament autonòmic, ja iniciat en l'etapa socialista, a més del traspàs de noves competències a Catalunya en matèria de policia de trànsit i la supressió del servei militar a l'estat.
Segons explica a les seves memòries Jordi Pujol, prèviament al pacte es va reunir amb Felipe Gonzalez en secret a un xalet del CESID, González va aconsellar als convergents de donar suport al PP per "sentit de responsabilitat" i junts van descartar una aliança multipartita per impedir el govern del PP.
El dissabte 4 de maig de 1996, el candidat del Partit Popular José María Aznar va ser investit President del Govern per majoria absoluta en la primera votació gràcies al suport de Convergència i Unió, el Partit Nacionalista Basc i Coalició Canària.
Votació d'investidura de José María Aznar (PP) Majoria absoluta: 176/350 :
| Vot | Partits | Vots |
| Si | PP (156), CiU (16), PNB (5), CC (4) | 181 |
| No | PSOE (141), IU (21), BNG (2), ERC (1), EA (1) | 166 |
| Abstencions | UV (1) | 1 |
| Van faltar a la votació els 2 diputats d'HB. |||
A part de pactar la investidura i les millores sobre política autonòmica, el pacte tenia com a contrapartida el suport en les següents eleccions catalanes de 1999 on, efectivament, CiU no va obtenir majoria absoluta i va rebre el suport del PP de Catalunya
El pacte del Majestic va tenir conseqüències dràstiques per a la línia política del Partit Popular de Catalunya (PPC) i el seu líder, Aleix Vidal-Quadras, qui va ser apartat de la presidència del PPC, presentant la seva dimissió com a president d'aquest el mateix any 1996 i sent substituït per Alberto Fernández Díaz.
Posteriorment l'expressió "pacte del Majestic" s'ha utilitzat tant en l'àmbit polític com dels mitjans de comunicació per referir-se a la possibilitat de pactes entre el PP i CiU.

## Referències

* 1 2 «"Señores, se acabó la mili"» (en castellà). Barcelona: El Periódico, 09-03-2016. Arxivat de l'original el 13 de desembre 2017. [Consulta: 12 desembre 2017].
* ↑ «El pacto del Majestic se llama así por culpa de Gibraltar» (en castellà). El Periódico, 12 agost 2013 - 09.23 h. Arxivat de l'original el 2015-04-19. [Consulta: 19 abril 2015].
* 1 2 3 4 5 «Pujol considera que al pacte del Majestic hi va haver una "escenificació excessiva", a l'últim volum de les memòries». CMMA/324, 16 Feb 2012 - 20.08. Arxivat de l'original el 27 d’agost 2015. [Consulta: 19 d’abril 2015].
* ↑ «La legislatura de la pareja de hecho». El País, 25-09-1999. Arxivat de l'original el 2015-05-24. [Consulta: 19 abril 2015].
* ↑ Duran dice que el Pacto del Majestic ha sido "el mejor acuerdo" para Catalunya - El Debat, diario digital de Cataluña
* ↑ Votaciones de investidura, mociones de confianza, mociones de censura desde 1979 Arxivat 2017-07-27 a Wayback Machine. - Historia Electoral
* ↑ La legislatura de la pareja de hecho. El País. 25/09/1999. http://elpais.com/diario/1999/08/25/catalunya/935543251_850215.html
* ↑ PP: Alejo Vidal-Quadras, El País, 22 de mayo de 2009.
* ↑ «Bosch desafia Trias a prometre que no signarà cap "pacte del Majestic" amb el PP per governar». Ara, 19/04/2015 12:47. Arxivat de l'original el 2015-04-27. [Consulta: 19 abril 2015].
* ↑ Roger, Maiol «El fantasma del Majestic sobrevuela CiU». El País, 2012. Arxivat de l'original el 2017-03-24 [Consulta: 22 abril 2015].
* ↑ Casas, Ferran; FERRER I FORNELLS, Mariona «Els vots de PDC i PNB asseguren una mesa més favorable al PP». Diari Ara, 19/07/2016 15:06. «Pablo Iglesias ha afirmat que “sembla un escenari del 1996, dels temps del Pacte del Majestic. Sembla que Rajoy vol practicar català en la intimitat mentre el PP sembla que podria portar Homs a la presó”»
* ↑ Hernàndez, Enric «L'independentisme ja no té cua». El Periódico, Dimarts, 19 juliol 2016 - 20:30. Arxivat de l'original el 2016-07-20 [Consulta: 20 juliol 2016]. «Les votacions de la mesa del Congrés reflecteixen el final del veto al sobiranisme com a actor polític. El següent pas, un 'Majestic 3.0', mitjançant l'abstenció»